Met 'n knippie sout : Pitkos vir die fynproewer: October 2009
Vier Vrouens in Daisy se Lewe
Van Swerwer se Daisy…
Ons het soos my Swerwer met julle gedeel het so pas van ‘n wonderlike vakansie af teruggekom. Dit was sommer baie lekker om tussen al ons geliefdes te wees. Daar is mos niks lekkerder as om tussen jou eie bloed familie te wees nie, die mense by wie jy jouself kan wees. As mens hier in die verte sit, besef jy gou hoe ongelooflik kosbaar familie is, jy voel letterlik hoeveel dikker bloed as water is.
Jy sien, die ding met my familie werk so. Hulle vou jou behoorlik toe in hulle liefde, jy kan nie anders as om te weet dat hulle lief is vir jou nie. Hulle liefde borrel sommer net oor.
Daisy se ma…
Vat nou maar my ma, as sy jou vashou, is dit of haar liefde om jou vou soos ‘n knus kombersie. Sy druk jou met alles in haar, want sy glo jy is die wonderlikste “babes” op die aarde, dis mos net ‘n ma wat jou so onvoorwaardelik kan lief hê en druk. As sy my vashou, gee dit my sommer baie moed vir die lewe. Dan verstaan ek ook beter van wat die Bybel ons leer….”die liefde oorwin alles”! Dis so lekker. By my ma is daar nie van moed opgee nie, familie staan bymekaar. Sy is ‘n sterk vrou, sy is die mooiste vrou. Maar kyk, my ma vat nie nonsens nie, maar as daar een ding is wat ek by haar geleer het, is dit hoe om lief te hê. Dankie mamma!
Daisy se sussie…
Dan dink ek ook aan my sussie. Sy is die mees spesiaalste sussie. Dit is net so “maklik” om in haar teenwoordigheid te wees. Dis is net so “maklik” om haar lief te hê. Sy is ongekompliseerd, eerlik en opreg. By my sussie kan ek net “WEES”, ek sê dit weer, dis hoegenaamd geen inspanning om in haar teenwoordigheid te wees nie. Ek noem dit haar gawe. Dis asof ek altyd in my mees ontspanne psige is as ek by haar is. Ek weet nie hoe om dit rerig te beskryf nie. Ek hoef haar nie te vermaak nie, ek is vir haar van nature snaaks. Sy kan so lekker skaterlag vir my, saam het ons sommer baie pret. As ek by haar is wil ek soos Mr Bean maak, daai selfvondane kyk vir die wêreld gee, grinnik en sê: wê pê…dis tog MY sussie daai. My sussie is seker een van die sterkste vroue wat ek ken. Sy moes al in baie moeilike omstandighede kop bo water hou, maar sy doen dit altyd met grasie, met ‘n regop en fier houding. Sy is terselfdertyd vroulik, warm en sagmoedig. Ek is so lief vir haar en sy vir my. Ek sal een prentjie van die vakansie altyd saam met my dra, waar ek knus langs haar op die bed gelê het, nadat ons natuurlik lekker die Sarie of Rapport gelees het, en in mekaar se oë kon kyk en weet ONS IS SUSTERS!
Daisy se Antie…
Een sin: My Antie Plaas is vrek snaaks. “I laugh me dead”. Kyk, by haar is ek eenvoudig uitbundig stuitig. Ons vat elke situasie en verrek en verdraai en begiggel hom. Haar hande staan vir niks verkeerd nie. Sy is baie kreatief en baie lief vir haar kinders. Sy is my liefste Antie.
Daisy se skoonma…
Ek beledig haar eintlik om haar my skoonma te noem. Want sy is dit nie. Sy is seker die mens wat die hardste kan werk, wat haarself die meeste opoffer vir ander en dit met ‘n groot “smile” doen. Sy maak die heel lekkerste melktert in die hele wêreld. Sy het by die Vader die gawe van gasvryheid ontvang. Dis vir haar die heel lekkerste lekker om vir haar kinders ‘n lekker bord kos voor te berei. Sy is ‘n baie goeie ouma vir my kinders, niks is vir haar te veel moeite nie. Sy het 'n juweel van 'n man vir my grootgemaak. Dankie mamma.
Ten slotte, hierdie is die vier vrouens wat in my lewe ‘n groot impak gemaak het, by wie ek iets geleer het, wat van my ‘n beter mens VIR die samelewing gemaak het. Viva!!
Deur Daisy op Monday, October 26, 2009 0 boodskappe (Los 'n boodskap deur hier te kliek) Skakels na hierdie artikel
Erens in die Groot Karoo...
Ek ly nog so bietjie aan "Jet-lag" (of noem 'n mens dit vlug-vertraging) na 'n hele maand se kuier in Suid Afrika. Dit is seker ook die rede dat ek reeds vieruur vanoggend groot-oog wakker gelê het in ons bed. Toe staan ek maar op en maak die beste van 'n wonderlike dag wat voorlê... En hoe dan anders as om op ons stoep na die voëls te sit en luister na die natuur se stem en my hart se gevoelens.
Dit was 'n lekker kuier. Ek is baie lief vir my familie. Dit was so lekker om hulle weer te sien in lewende lywe, om hulle in die oë te kyk, om hulle 'n drukkie te gee.
Ons is Vrydagaand 25 September hier weg en het Vrydagaand 23 Oktober weer hier geland. Ons het via Singapoer gevlieg. Die hele "trippie" met die vliegtuig, insluitende die wagtye en konneksievlugte was so 24 uur lank. Suid Afrika is hartseer-vêr van Australië af !! Aartappel-moeder vêr... Die jaar se spaar was die moeite werd.
Dit was weer lekker om:
om saam met familie te kon kuier en sommer oor nonsens te gesels
mense in die winkels te hoor Afrikaans praat
telke male houtvuur braaivleis te hou
Afrikaanse musiek CDs op die rakke te sien
Huisgenoot te lees
Wimpy se ontbyt te eet en koffie te drink
Spur toe te gaan
Nuwe Afrikaanse musiekante in die winkelsentrums te sien optree
Jellietots, Pro-nutro en biltong blare te koop
Ou vriende te sien
By my ouers in die Karoo te kon kuier
Om by die Hartfees in Beaufort Wes na Lize Beekman se optrede te kon wees
om op 'n Karoo plaas Karoo skaaptjops en tuisgemaakte roomys met arbeikonfyt te kon eet
Ons het gekuier in Centurion en selfs gaan kuier en ysskaats in Montana, het ook besoek afgelê naby Kranspoort in Mpumalanga en toe na Beaufort Wes in die Karoo toe.
Hier is die braaivleisvuur by Antie Plaas hulle se plek "Kulula" in Kranspoort.
Ons het te lekker gekuier, en selfs 'n nuwe sêding geleer om in Aus te gebruik - I LAUGH ME DEAD ! (Dit beteken : Ek lag my dood, vir die mense wat nou nie Boere Ingels verstaan nie...)
Ons het by George in die tuinroete geland en toe deur die Outeniqua berge, die Klein Karoo, Meiringspoort in die Swartberge en tot in die Groot Karoo.
Die Outeniqua berge.
'n Foto in die Klein Karoo
Op die N12 deur Meiringspoort in die Swartberge
Oppad na Beaufort Wes in die Groot Karoo
Reënwolke in die Karoo
Met ons aankoms in die Karoo het 'n heerlike bui reën uitgesak. Ek het die volgende foto daar in Beaufort Wes geneem by my Pa se huis geneem. Ons het die Saterdag by die Gamka Oos Kerksaal na Lize Beekman se optrede gaan kyk. Sy het meer as 12 liedjies gesing.
Ek het 'n boer sien dans in die Karoo
Sit 'n bietjie langs my
Ek het ver gery op ‘n nuwe pad vir die eerste keer
êrens in die Groot Karoo
Dit was die langste tyd van byna niks,
Maar die kortste pad na waar ek wou wees
Ek het verlang na die see
Dit was ‘n groot verdwaal op ‘n reguit pad
Ek het noord en suid in die veld verlê
Maar na ‘n prentjie op ‘n plaaspad
Was ek seker ek ruik die reën
Ek het ‘n boer sien dans in die karoo
Met sy hoed in die hand – dakloos in die water van bo
Hy sê: “ons noem dit hier Genadewater, meisiekind
Hierdie reën – hierdie water bly ‘n seën”
Ek het stilgestaan op ‘n nuwe plek vir die eerste keer
Dit was die mooiste plek van byna niks
Op ‘n plaas met die naam Berlin
Toe die hemel die aarde seën
Dit was soos huistoe kom op ‘n reguit pad
Ek en ‘n vreemdeling met die hoed in die hand
‘n prentjie op ‘n plaaspad
die stof, die dans en die reën
Gaan kry gerus vir julle Lize se liedjies by Rhythmonline:
Die CD "Iemand het gesê" met 'n Sonneblom uit Bethlehem op
Die CD "Draadkar oor die see"
Die CD "Lullabies"
Die CD "Cake" met Soutmansland se kenwysie op
Hier is 'n foto van my ma se lekker kos...gegeurde hoender eenpotgereg, gegeurde rys, groenboontjies met aartappels, soetpatas met malvalekkers, pampoenkoekies, en lekker Kaapse wyn, waarna ons Malvapoeding met vla en vrugtekoek geëet het...en byna elke aand met familie gekuier.
Hier is 'n moewiese kriek op 'n kaktus in die Karoo.
En 'n by op 'n vygie.
In my ma se tuin groei hierdie vygies beter as die gras.
'n Lekker pot Aarbeikonfyt of stroop wat spesiaal vir ons op 'n Karooplaas gemaak is.
'n paar "Ladybirds" in 'n roostuin op die Karooplaas.
Die mense was baie gasvry...dankie nogmaals aan: Andrew en Linda
Nou is ons terug in Sydney.
Vandag voel vir my amper soos die eerste dag van 'n nuwe begin. Op 'n manier voel dit of ek ons lewe hier nou met beide hande kan beetpak. My hart is gerus. Ek voel ek hoort hier...
Deur Heinrich Ferreira op Sunday, October 25, 2009 1 boodskappe (Los 'n boodskap deur hier te kliek) Skakels na hierdie artikel